Borgere frygter, at den kendte Skagen Sønderstrand bliver ødelagt, når den skal opgraderes med skraldespande og bænke.

Skagen Sønderstrand, som er kendt fra flere Skagensmalerier, skal have både skraldespande, et ishus og bænke. Men det er borgerne i Skagen stærkt imod, skriver DR Nordjylland. Flere end 1200 borgere har skrevet under på, at stranden skal være lige præcis, som den er nu: ren natur, rent sand og vand. Ifølge formanden for Plan- og Miljøudvalget i Frederikshavn Kommune, Anders Brandt Sørensen, har borgerne dog ingen grund til bekymring. - Mange skagboer er bange for, at deres strand bliver "tivoliseret", men det er jeg heller ikke interesseret i, siger han til DR Nordjylland. Den udtalelse beroliger dog ikke manden bag underskriftindsamlingen, Poul Nedergaard Jensen, der er formand for Foreningen for Bygnings- og Landskabskultur. Han er bange for at skraldespande og borde på stranden ødelægger naturområdet. - Det hører til på rastepladser langs med motorvejene, men ikke i et internationalt naturområde, som det er udråbt til, siger Poul Nedergaard Jensen til DR Nordjylland. Planerne indebærer også mulighed for at udleje liggestole i området.